Fermandarîya YRKyî vera hêrişanê hemwextan ê Tirkîya û Îranî, bi taybetî vera hêrişê serê Asosî yê 26ê êlule bi eşkerayîyêke nêrazîbîyayîşê xo mojna.
Fermandarîye eşkerayîya xo de wina vat:
''Hêrişê vera Kurdîstanî zêdînayî. Vera hêrişanê Tirkîya yê serê Zap, Metîna û Avaşînî gerîlayan xoverdayîşêko pîl kerd û Tirkîya bêçare kerde coka Tirkîya nika hêrişê çar parçeyanê Kurdîstanî kena. Naye ra hêzê ma yê YRKyî zî zaf reyî raştê hêrişanê hewayî ameyî.
26ê êlule de saete 10.00 ra heta 17.00 di droneyê çekdarî Asos ser de gêrayî û 15.00-16.00 de zî teyarayanê şerî yê Tirkîya dewa Gelalê ya Asosî 15 reyî daye bombayan ver. Nê hêrişan de zerarêk nêresa hêzanê ma ser la zerar resa mal û mulkanê şarî ser.
Şarê Rojhelatê Kurdîstanî û Îranî 16ê êlule ra nata reyna vera rejîmê Îranî serewedaritiş de yo. Rejîmê Îranî nê serewedaritişî de bi desan kesî şehîd kerdî û hêrişê têgêrayîş û hêzanê Rojhelatê Kurdîstanî kerd.
Ma sey YRKyî nê serewedaritişî heqî vînenê, hêrişanê vera sivîlan şermezar kenê û wazenê ke nê hêrişî bêrê vindarnayene, verê waştişê demokrasî yê şaran bêro akerdene. Nê prosesî de hêrişê hemwextî yê Tirkîya û Îranî şarî qerqilnenê. Ganî şarê ma û rayaumûmîye pê nê hêrişan bihesê û bi baldarî têbigêrê.''
